b'\n_START_ARTICLE_\nSuva\n_START_SECTION_\nZgodovina\n_START_PARAGRAPH_\nDolgo \xc4\x8dasa je bila Suva le majhna in nepomembna ribi\xc5\xa1ka vasica, prestolnica ozemlja je bilo mesto Levuka na sosednjem otoku Ovalau. Ko je oto\xc4\x8dje leta 1874 postalo britanski protektorat, so kolonialni upravitelji dolo\xc4\x8dili Suvo za sede\xc5\xbe uprave, saj Levuka ni imela dovolj prostora za rast. Vzpostavili so proizvodnjo sladkorja in kraj je rasel tudi na ra\xc4\x8dun uvo\xc5\xbeenih indijskih delavcev. Leta 1910 je dobil status ob\xc4\x8dine. Poleg tega se je razvijal tudi kot glavna postojanka na trgovski poti med Severno Ameriko in Avstralijo._NEWLINE_Ob izbruhu druge svetovne vojne je odgovornost za obrambo prevzela Nova Zelandija in do maja 1942 je bila na Fid\xc5\xbeiju nastanjena divizija 10.000 vojakov, ki so okrog Suve postavili obrambne polo\xc5\xbeaje. 13. maja 1942 so jih po dogovoru med zavezniki nadomestili ameri\xc5\xa1ki vojaki. V tem \xc4\x8dasu je Suva \xc5\xa1tela okrog 15.000 prebivalcev. Ameri\xc4\x8dani so nadgradili obstoje\xc4\x8de letali\xc5\xa1\xc4\x8de v bli\xc5\xbeini in postavili \xc5\xa1e enega, v sami Suvi pa zgradili opori\xc5\xa1\xc4\x8de za zra\xc4\x8dne sile pacifi\xc5\xa1ke flote. To je vklju\xc4\x8devalo obse\xc5\xbeno skladi\xc5\xa1\xc4\x8de goriva, kjer so pre\xc4\x8drpavali nafto s tankerjev na manj\xc5\xa1e oskrbovalne ladje. Obmo\xc4\x8dje ni nikoli postalo prizori\xc5\xa1\xc4\x8de spopadov na pacifi\xc5\xa1kem boji\xc5\xa1\xc4\x8du in do avgusta 1944 se je fronta pomaknila toliko stran, da je vojska zapustila opori\xc5\xa1\xc4\x8da v Suvi in drugod po otoku. Po vojni jih je prevzela novozelandska vojska._NEWLINE_Ko se je Fid\xc5\xbei 10. oktobra 1970 osamosvojil od Zdru\xc5\xbeenega kraljestva, je Suva postala glavno mesto nove dr\xc5\xbeave.'